
Proiectului de Lege privind aprobarea Ordonanţei de urgenţã a Guvernului nr.180/2020 pentru modificarea şi completarea Legii nr.136/2020 privind instituirea unor măsuri în domeniul sănătăţii publice în situaţii de risc epidemiologic şi biologic, a Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, precum şi pentru stabilirea unor măsuri cu privire la acordarea concediilor medicale
În conformitate cu prevederile art.94 și art.115 alin.(3) din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul de Lege privind aprobarea Ordonanţei de urgenţă a Guvernului nr.180/2020 pentru modificarea şi completarea Legii nr.136/2020 privind instituirea unor măsuri în domeniul sănătăţii publice în situaţii de risc epidemiologic şi biologic, a Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, precum şi pentru stabilirea unor măsuri cu privire la acordarea concediilor medicale, trimis cu adresa nr.PL-x 20 din 29 decembrie 2020, înregistrat cu nr.4c-13/90 din 2 februarie 2020.
Senatul, în calitate de primă Cameră sesizată, a adoptat iniţiativa legislativă în ședința din 28 decembrie 2020, ca urmare a depășirii termenului de adoptare, potrivit art.115 alin.(5) teza a III-a din Constituția României, republicată.
Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art.91 din Regulamentul Camerei Deputaţilor, republicat, cu modificările și completările ulterioare.

Proiectul de lege are ca obiect de reglementare aprobarea Ordonanţei de urgenţă a Guvernului nr. 180/2020 pentru modificarea şi completarea Legii nr.136/2020 privind instituirea unor măsuri în domeniul sănătăţii publice în situaţii de risc epidemiologic şi biologic, a Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, precum şi pentru stabilirea unor măsuri cu privire la acordarea concediilor medicale.
Proiectul de ordonanță de urgență are ca obiect modificarea și completarea Legii nr.136/2020 privind instituirea unor măsuri în domeniul sănătății publice în situații de risc epidemiologic și biologic, republicată, precum și completarea Ordonanței de urgență a Guvernului nr.158/2005, aprobată cu modificări și completări prin Legea nr.399/2006, cu modificările și completările ulterioare, în scopul reglementării posibilității instituirii măsurii izolării, sub monitorizarea medicilor de familie, la domiciliu sau la o locație declarată, până la confirmarea infecției cu o boală infectocontagioasă, precum și după confirmarea diagnosticului de boală infectocontagioasă, prin investigații paraclinice specifice, a persoanelor care, potrivit definiției de caz, nu prezintă semne și simptome  sau prezintă simptome care nu necesită izolarea într-o unitate sanitară sau într-o locație alternativă atașată unității sanitare, a acordării certificatelor de concediu medical pentru aceste persoane, precum și a modalității de plată a medicilor de familie care monitorizează starea de sănătate a respectivelor persoane.

Potrivit prevederilor art.61 și 129 alin.(1) din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa online din ziua de 10 februarie 2021.

Membrii Comisiei au examinat proiectul de lege supus avizării, expunerea de motive şi avizul favorabil cu observații și propuneri al Consiliului Legislativ, înregistrat cu nr.1085 din 22 octombrie 2020.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 

